## ЎФАнинг воситачилар билан ишлаш бўйича Регламентига

 **1-сонли Илова**

**Асосий атамалар ва таърифлар**

Мазкур Регламентда қуйидаги атамалар ва таърифлардан фойдаланилади:

**ФИФА –** Халқаро футбол ассоциациялари федерацияси.

**ОФК –** Осиё футбол Конфедерацияси.

**ЎФА** – ФИФА аъзоси, Ўзбекистон ҳудудида футболни бошқарувчи Ўзбекистон футбол Ассоциацияси.

**ЎПФЛ –** Ўзбекистон профессионал футбол лигаси.

**ЎФА Воситачилар билан ишлаш бўйича Қўмитаси –** ўз фаолиятини ЎФА Уставига, ФИФА,ОФК ва ЎФАнинг қатьий белгиланган ҳужжатлари ва бошқа ҳужжатларига мувофиқ амалга оширадиган, Ўзбекистон футбол Ассоциациясининг доимий ҳаракатдаги юрисдикцион органи.

 **Футболчи –** профессионал клуб билан шартнома тузган, ўзининг фаолияти учун мукофот пули оладиган ва академияда ўқиши учун академия билан шартнома тузган, академияда ўқиётган футболчи.

**Мураббий –** ЎФА ва/ёки ЎПФЛда шундай мақом билан рўйхатга олинган, Клуб ёки академия, хусусий футбол мактабининг футбол жамоаси мураббийи.

**Трансфер –** ФИФА ва ЎФА нинг қатъий белгиланган ҳужжатлари билан тартибга солинган, футболчи футбол мусобақалари иштирокчиси сифатида рўйхатга олинган футбол клубининг алмашиши билан боғлиқ, футболчиларнинг Мақоми ва Бошқа жойга ўтиши бўйича муносабатлар.

**Воситачи –** лицензиялаш тартибидан ўтган, Воситачилик билан шуғулланиш учун ЎФА томонидан берилган амалдаги лицензияга эга, футболчилар ва мураббийларни профессионал футбол клубига (шу жумладан хорижий футбол клубига)ишга жойлаштиришда кўмаклашиш бўйича юридик ва бошқа ҳаракатларни хизмат ҳақи учун ёки текинга амалга оширадиган, шунингдек Трансфер шартномасини (шу жумладан “ижара” шартларида) тузиш ва/ёки меҳнат шартномасини тузиш (ўзгартириш, бекор қилиш) мақсадида футболчилар, мураббийлар ва/ёки Клублар манфаатларини ҳимоя қиладиган профессионал спорт ва футбол субъекти ҳисобланган жисмоний шахс (шу жумладан хорижий жисмоний шахс) ёки юридик шахс (шу жумладан хорижий юридик шахс).

**Лицензиялаш –** мазкур Регламентда назарда тутилган, уч босқичдан иборат тартиб (процедура). Ушбу тартибдан ўтган тегишли шахс Воситачи сифатида фаолият юритиши мумкин.

**Лицензия –** лицензиялаш тартибининг барча босқичларидан муваффақиятли ўтган шахсга воситачилик фаолияти билан шуғулланишга рухсат берувчи,Ўзбекистон футбол Ассоциацияси томонидан бериладиган гувоҳнома.

**Воситачилик хизматлари учун шартнома –** Воситачи ва Клуб ва /ёки Футболчи ўртасида меҳнат шартномаларини тузишда ёки Воситачи ва Клуб ва /ёки Футболчи ўртасида трансферларни амалга оширишда ҳамроҳлик қилиш учун келишув.